# Albinas Rimka

### Straipsnis iš Vikipedijos, laisvosios enciklopedijos.

Albinas Rimka (1886 m. vasario 16 d. Vilkaviškio apskrityje, Laukeliškio valsčiuje, Skerpievių kaime – 1944 m. vasario 27 d. Vilniuje) – ekonomistas, statistikas, Lietuvos spaudos, politinis ir visuomenės veikėjas.

## [taisyti] Biografija

1921 – 1923 m. studijavo Frankfurto prie Maino (Vokietija) visuomenės ir prekybos mokslų akademijoje pas žymų vokiečių statistiką Georgą Majerį.

1908 – 1911 m. laikraščio „Lietuvos ūkininkas“ redakcijos darbuotojas. 1911 m. emigravo į JAV, ten iki 1917 m. redagavo laikraščius „Jaunoji Lietuva“, „Ateitis“. Po Spalio revoliucijos gyveno Voroneže (Rusija). 1918 m. grįžo į Lietuvą, žemės ūkio reformos komisijos narys. 1919 m. – dienraščio „Lietuva“ redaktorius, vėliau Spaudos ir propagandos biuro direktorius, Žemės ūkio ministerijos Statistikos skyriaus viršininkas. 1920 m. išrinktas į Lietuvos Steigiamąjį Seimą.

1926 m. birželio 15 d. – gruodžio 17 d. Mykolo Sleževičiaus XIII Ministrų kabinete – finansų ministras. 1927 – 1928 m. Centrinio statistikos biuro direktorius. 1928 – 1939 m. Lietuvos banko Statistikos ir ekonomikos skyriaus vedėjas. Kartu redagavo žurnalus „Varpas“, 1924 m. – „Lietuvos ūkis“, 1935 – 1940 m. – „Ekonomika“, bendradarbiavo laikraščiuose „Lietuvos žinios“, „Tautos ūkis“ ir kt.

Nuo 1923 m. Lietuvos universiteto statistikos, ekonominės politikos ir visuomeninės ūkio istorijos docentas. 1930 m. Vytauto Didžiojo universiteto profesorius, 1939 m. – ekonomikos daktaras. Nuo 1940 m. – Vilniaus universiteto profesorius, 1940 – 1941 m. Ekonomikos fakulteto dekanas. 1941 m. išrinktas Lietuvos mokslų akademijos tikruoju nariu.

Lietuvos demokratų partijos, Lietuvos socialistų liaudininkų, Lietuvos socialistų liaudininkų demokratų, Lietuvos valstiečių sąjungos ir Lietuvos valstiečių liaudininkų sąjungos narys, daugelio partijos dokumentų rengėjas.

Lietuvos Ekonomistų draugijos narys, nuo 1939 m. pirmininkas. 1931 m. gavęs honorarą už vieną iš savo knygų, pasistatė sodybą Vingytės kaime prie Rokų, kurioje vasarodavo. Čia lankydavosi rašytojai Balys Sruoga, Kazys Boruta su šeimomis, kunigas Mykolas Krupavičius, ekonomistai Vladas Jurgutis, Juozas Pajaujis ir kiti intelektualai, vykdavo šachmatų turnyrai.

## [taisyti] Bibliografija

Parašė keliolika veikalų ekonomikos ir politikos klausimais. Žymiausi iš jų:

- 1918 m. – Lietuvos ūkis prieš Didijį karą
- 1925 m. – Lietuvos prekybos santykiai ligi unijos su lenkais
- 1925 m. – Statistikos pagrindai
- 1939 m. – Statistika

## [taisyti] Atminimo įamžinimas

- Akademikas profesorius Albinas Rimka, 1886–1944. Vilnius, 1996 m.
- Kauno miesto savivaldybės valdybos 1997 m. liepos 29 d. sprendimu Nr. 584 buvusi Geležinkelio gatvė Rokuose pavadinta jo vardu.

Rodomas puslapis "http://lt.wikipedia.org../../../a/l/b/Albinas_Rimka_9dcc.html"

Kategorijos: Lietuvos politikai | Lietuvos mokslininkai

##### Views

- Straipsnis
- Aptarimas
- Dabartinė versija

##### Paieška